इस बार ये दोनों कलाकार प्रकाश झा की फ़िल्म 'सत्याग्रह' में अपना जादू बिखेरने के लिए तैयार हैं.जल्द ही रिलीज़ होने वाली इस फ़िल्म में दोनों के बीच कुछ अंतरंग दृश्य भी फ़िल्माए गए हैं. इससे पहले दोनों के बीच ऐसे ही कुछ दृश्य साल 2006 में आई फ़िल्म 'ओंकारा' में भी थे. करीना के साथ अपनी इस केमिस्ट्री के बारे में अजय कहते हैं, ''करीना मेरी अच्छी दोस्त हैं, उनके साथ काम करने और ऐसे दृश्य फ़िल्माने में कोई परेशानी नहीं हुई.''हालंकि अजय कहते हैं कि इन दृश्यों में ऐसा भी कुछ नहीं है जितना कि लोग बात कर रहे हैं. वो कहते हैं, ''ये एक बेहद संतुलित फ़िल्म है. हां मेरे और करीना के बीच जो दृश्य हैं उनमें रोमांस है पर वो रोमांस काफी सच्चा है. असल ज़िंदगी में जिस तरह का रोमांस हम करते हैं, 'सत्याग्रह' में उसी तरह के रोमांस को दर्शाया गया है.''अजय के मुताबिक़ 'सत्याग्रह' भ्रष्टाचार के खिलाफ़ एक आवाज़ है. वो कहते हैं, ''हम सब एक तरह से उस भ्रष्टाचार का हिस्सा हैं. आज अपना काम निकालने के लिए लोग 100-200 रूपए देने से नहीं हिचकिचाते.''तो क्या खुद अजय ने भी कभी किसी को कोई रिश्वत दी है? इस सवाल के जवाब में वो कहते हैं, ''मैंने आज तक ऐसा नहीं किया. मगर ज़्यादातर लोग ऐसा करते हैं. मेरी कोशिश यही रहती है कि मैं ऐसा न करूं. 'गंगाजल' और 'सिंघम' जैसी अपनी फ़िल्मों की वजह से मैं अपने आप को थोड़ा और ज़िम्मेदार महसूस करता हूं.'''सत्याग्रह' प्रकाश झा के साथ अजय देवगन की पाँचवी फ़िल्म है. इन बीते सालों में अजय अपने और प्रकाश झा के साथ के बारे में कहते हैं, ''हमारी फ़िल्म 'दिल क्या करे' को 14 साल हो गए हैं. जैसा प्रकाश जी भी मानते हैं कि अब हमें एक-दूसरे को ज़्यादा कुछ समझाना नहीं पड़ता.''अपनी बात को पूरा करते हुए अजय आगे कहते है, ''आज तक हमने साथ में जो भी फ़िल्में की हैं वो सारी कामयाब रही हैं. वो हार्ड हिटिंग फ़िल्में रही हैं. असल में प्रकाश जी सीख गए हैं कि एक अच्छी कहानी को बिना डॉक्यूमेंटरी बनाए कैसे कहा जाए. जहां तक बात है 'सत्याग्रह' की तो ये एक कमर्शियल फ़िल्म होने के साथ-साथ एक आक्रामक फ़िल्म भी है.''अगर अजय की प्रकाश झा से दोस्ती गहरी है तो फ़िल्मकार रोहित शेट्टी भी तो अजय के अच्छे दोस्त है. रोहित की हाल ही में रिलीज़ हुई फ़िल्म 'चेन्नई एक्सप्रेस' को अगर छोड़ दें तो उनकी सभी फ़िल्मों में अजय की मुख्य भूमिका रही है. लेकिन 'चेन्नई एक्सप्रेस' में रोहित ने शाहरूख खान के साथ काम किया है.ये फ़िल्म बॉक्स ऑफिस पर ज़बरदस्त बिज़नेस कर रही है. अजय कहते हैं कि वो रोहित के लिए बेहद खुश हैं.अजय ने भले ही रोहित कि इस फ़िल्म में काम न किया हो लेकिन अजय और रोहित की जोड़ी 'सिंघम 2' के साथ जल्द ही लौटेगी. इस फ़िल्म के बारे में अजय कहते हैं, ''सिंघम 2 की स्क्रिप्ट पर हमने बहुत मेहनत की है और वो बहुत अच्छी नज़र आ रही है.''(बीबीसी हिन्दी के एंड्रॉएड ऐप के लिए आप यहां 



क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)